સાંતાક્રુઝ (ઈસ્ટ)ના ગોલીબાર રોડ પર આવેલી મણિલાલ ચાલ-નંબર ૪માંની ગ્રાઉન્ડ પ્લસ ફર્સ્ટ ફ્લોરની એક રૂમમાં ગઈ કાલે સવારે સવાદસ વાગ્યે ગૅસ-સિલિન્ડરને બદલવા જતાં થયેલા લીકેજને લીધે ધડાકો થયો હતો. ધડાકા બાદ રૂમમાં આગ ફાટી નીકળતાં ૧૦ જણના દીક્ષિત પરિવારના ચાર સભ્યો મૃત્યુ પામ્યા હતા. આ ચાલ સાંકડી ગલીમાં હોવાથી રહેવાસીઓને બચાવકાર્યમાં અનેક મુશ્કેલી પડી હતી. આગમાં એક મહિલાને બચાવવા માટે કૂદેલી પાડોશની બે મહિલાઓ પણ ખરાબ રીતે દાઝી ગઈ હતી. આ ત્રણેય મહિલાઓમાંથી શૈલજા દીક્ષિત ૯૦ ટકા દાઝી ગઈ હતી અને તેને કસ્તુરબા હૉસ્પિટલમાં દાખલ કરવામાં આવી છે. તેની હાલત ગંભીર છે. બચાવવા ગયેલી બે મહિલાઓને નજીકની મ્યુનિસિપલ હૉસ્પિટલમાં ઍડ્મિટ કરવામાં આવી છે. આગ લાગ્યા બાદ આ પરિવારની એકમાત્ર મહિલા નંદિની બાલ્કનીમાંથી કૂદીને નીકળી જતાં બચી ગઈ હતી.